మేటి వర్షాలతో పల్లెల్లో పండుగే..
- ఈ ఏడాది వ్యవసాయ రంగంలో 4-5 శాతం వృద్ధి
- ఆదాయం పెరగనుండటంతో వినియోగానికి కొత్త జోష్‌
- 7.4 శాతానికి చేరనున్న భారత వృద్ధిరేటు
-  దోహదం చేయనున్న వేతన పెంపు: స్టాండర్డ్‌ చార్టర్డ్‌
న్యూఢిల్లీ: మెరుగైన వర్షపాతం, దేశీయంగా వినియోగం పెరగడం, వేతన సంఘం సిఫారసుల అమలు కారణంగా ప్రస్తుత ఆర్థిక సంవత్సరంలో భారత్‌ మెరుగైన వృద్ధి రేటను నమోదు చేయగలదని ప్రపంచ ఆర్థిక సేవల దిగ్గజ సంస్థ 'స్టాండర్డ్‌ చార్టర్‌'్డ తాజాగా విశ్లేషించింది. భారత్‌ ఈ ఏడాది 7.4 శాతం వృద్ధిని నమోదు చేయగలదని పేర్కొంది. మెరుగైన వర్షాల కారణంగా పంటలు బాగా పండనుండడం.. సర్కారు ఉద్యోగులకు వేతనాలు పెంపు తదితరాల కారణంగా గ్రామీణ వినియోగం ఉరకలేసే అవకాశం ఉన్నట్లు తెలిపింది. ఇదే దేశ ఆర్థిక వ్యవస్థ వృద్ధికి ప్రధానంగా నిలువనున్నట్లు పేర్కొంది. వృద్ధికి ప్రధాన హేతువుగా నిలుస్తున్న పెట్టుబడుల స్థానంలో దేశీయ వినియోగం ఈ ఏడాది కీలక భూమిక పోషించే అవకాశం ఉన్నట్లు తెలిపింది. ఫలితంగా ఈ ఏడాది (2016-17) దేశ వృద్ధి రేటు 7.4 శాతంగా నమోదు అయ్యే అవకాశం ఉన్నట్లు అంచనా కట్టింది. ప్రభుత్వ ఉద్యోగులకు వేతన సంఘం సిఫారసుల అమలు, 'ఒకే ర్యాంక్‌ ఒకే విధమైన చెల్లింపులు' కారణంగా పట్టణ ప్రాంతాలలో కూడా వినియోగం పెరిగే అవకాశం ఉన్నట్లు తెలిపింది. మెరుగైన వర్షాల కారణంగా 2013-14 తరువాత ఈ ఏడాది వ్యవసాయ రంగం 4-5 శాతం మేర వృద్ధి చెందే అవకాశం ఉన్నట్లుగా స్టాండర్డ్‌ చార్టర్డ్‌ తన విశ్లేషణలో అంచనా కట్టింది. అంతర్జాతీయంగా ఉన్న ప్రతికూల పరిణామాల నేపథ్యంలో మందగించిన ప్రపంచ వృద్ధి రేటు భారత రికవరీ తీరుపై తప్పక ప్రభావం చూపే అవకాశం ఉన్నట్లుగా పేర్కొంది. భారత్‌ దేశీయ మార్కెట్‌ ఆధారిత ఆర్థిక వ్యవస్థ అని స్టాండర్డ్‌ ఛార్టర్డ్‌ తెలిపింది. అయితే ఇటీవలి కాలంలో విదేశాలతో వాణిజ్య సంబంధాలు ఇతర వ్యాపార వ్యవహారాలు పెరిగిన నేపథ్యంలో ఆయా దేశాల నుంచి మందగమన ఛాయలు భారత్‌కూ ఎదురయ్యే అవకాశాలు ఎక్కువగానే ఉన్నట్లుగా స్టాండర్ట్‌ చార్డర్ట్‌ తన అధ్యయనంలో విశ్లేషించింది.
మీ స్నేహితులకు రికమెండ్ చెయ్యండి